
EoLA-20 

De la 20-a ĝis la 25-a de februaro en la bazejo “Ca- 
jka” apud Ceboksari okazis la 20-a festivalo “Esperanto 
- Lingvo Arta”. En ĝi partoprenis 75 personoj el 12 
loĝlokoj de Rusio. 

Malgraŭ sia ronda numero, la aranĝo pasis sen ek- 
straj ceremonioj kaj laŭtaj vortoj, kio klarigeblas per 
tio, ke dum lastaj jaroj EoLA ne tro prosperas, kaj la 
nura fakto, ke ĝi tamen okazis vicfoje, jam estas suk- 
ceso. Ankaŭ ĉi-lasta aranĝo montris, ke nunaj festivaloj 
ne estas la plej gloraj en la historio de EoLA. Preskaŭ 
ĉiuj organizaj aferoj, privataj paroloj kaj eĉ parto de la 
programo pasis ruslingve. E1 la nedistraj E-temaj programeroj menciindas preskaŭ 
nur la prelego de A.Melnikov. Neniuj artaj konkursoj kaj premiadoj okazis, ili ap- 
enaŭ povus sukcesi, eĉ se estus planitaj. Mi eĉ ne memoras jam, kiam lastfoje dum 
EoLA aperis nova talenta artisto. 

Tamen ne ĉio estas tiom malĝoja eĉ en la nunaj, krizaj por EoLA, jaroj. Ne 
malaperis la tradicia por niaj aranĝoj etoso, pro kiu dekoj da samideanoj ĉiujare 
strebas trovi ajnan eblon kaj veni por kelkaj tagoj al Esperantujo. 

Agrable surprizis nova generacio de ĉeboksaraj esperantistoj (mi jam ne povas 
ĝuste kalkuli, kiom da E-generacioj aperis en tiu glora urbo), kiuj sukcesis en deca 
nivelo ĉion prepari, organizi kaj okazigi (sola bedaŭrindaĵo estas, ke ilia labor- 
lingvo ofte estis la rusa). Tre bela estis ilia inaŭgura spektakleto. Impresis kroninta 
la festivalon pompa Balo. Multis diversaj konkursoj, metiejoj, ekskursoj, surprizoj. 

Menciindas ankaŭ E-koncertoj de aliurbaj gastoj - Lena Melnikova (Rostov- 
Don), Griŝa Arosev (Moskvo) kaj Maŝa Koĉetkova (Moskvo). La lastaj du artistoj 
pro diversaj kaŭzoj dum kelkaj jaroj ne koncertis en E-aranĝoj. Sed evidentiĝis, ke 
ilia majstreco nenien malaperis; iliaj novaj kantoj ne malpli bonas, ol la la antaŭaj; 
ilia plenumnivelo eĉ 
plialtiĝis; iliaj koncer- 
toj denove portas nur 
plezuron por la kanto- 
ŝatantoj. 

Aldonajn im- 
presojn pri la okazinta 
apud Ceboksari EoLA 
donos al la legantoj la 
fotoj ĉi tie kaj en kov- 
rilpaĝoj de la numero. 

Garik Kokolija 
(Moskvo) 


la partoprenantinoj de la maŭgura spektakleto 

Mikaelo Bronŝtejn 

Vica vintra vojaĝo 

l. 

Tiun vojaĝon mi nomas vica ne nur pro 
tio, ke jam la sesan fojon ĉe la jarfino mi for- 
veturis el mia hejmo en Esperantujon, sed 
ankaŭ pro tio, ke, samkiel ĉiu el la antaŭaj, tiu 
ĉi estis zorgeme kaj longtempe plana- 
ta/preparata. Alie ne eblas, ĉar ordinare mi 
iras eksterlanden ne por ripozi, sed por esper- 
antumi. Mi iom malkovru al vi mian kuirme- 
todon. 

Do ankaŭ ĉi-foje mi komencis en februaro 
2007 per aliĝo al IF. Pli precize - la mastro de 
la Internacia Festivalo (IF), okazanta jam la 
24-an fojon dum jarŝanĝo, s-ro Hans-Dieter 
Platz (HDP) invitis min ankaŭ al IF-24, kon- 
siderante, ke mi havos certajn taskojn. Krom tio mi ricevis inviton de Dana Espe- 
ranto-Asocio por turneo, ligita al la 100-jara jubileo de Kopenhaga E-Klubo. 
Sekve, ekde marto, ne ĉiutage, sed pli-malpli regule, mi devis okupiĝi pri miaj pro- 
gramoj. 

Malgraŭ ke plejparto el inter menditaj prelegoj estas preta kaj multfoje- 
multloke prezentita, ĉiam oni trovas ion por ŝanĝi en la teksto, aldoni freŝakiritajn 
ilustraĵojn, repripensi diversajn nuancojn. Kompreneble, novajn temojn necesas 
prepari de nula elirpunkto. Sed prelegtajlado estas ne tro malfacila laboro. Multe 
pli da tempo kaj pensado postulas scenaroj de distraj aranĝoj, gvidotaj de mi; eĉ 
por la interkonaj IF-vesperoj, kiujn mi gvidis kvarfoje dum antaŭaj IF-oj, ĉiufoje 
mi bezonas absolute novan kaj freŝan scenaron. Donacoj - jes, kelkaj aĉeteblas 
(vodko, bombonoj, pupetoj), sed la ĉefa donaco, kiun oni atendis de mi, estas al- 
menaŭ du-tri novaj kantoj. Ankaŭ tiujn mi devas iel-tiel verki. Restas teknikaj de- 
mandoj - asekuraĉeto, vizricevo (trifoja veturado Peterburgon, do tri tagoj perdi- 
taj), elekto de trafikrimedo. Pri la lasta permesu konsili al vi: se oni atente fosas en 
la Reto, oni certe trovas flugojn, kiuj kostas eĉ malpli ol busvojaĝo! Spertinta en la 
antaŭaj jaroj kelkajn turmentajn 50-horajn busvojaĝojn kun humiligaj traserĉoj ĉe 
belorusa-pola landlimo, ĉi-foje mi estis absolute feliĉa, ĉar trovis kaj tuj aĉetis 
flugbiletojn por ĉiuj miaj kvar flugoj. Jen ekzemplo: la lasta bileto - de Berlino ĝis 
Peterburgo - kostis nur 49 eŭrojn! 

Kaj venis decembro 2007. Por decembro restas du taskoj: paki la aĵojn (trise- 
majna laboro nerapida - por nenion forgesi), kaj sendi tradician novjaran gratulon 
al ĉiuj geamikoj en la mondo. Jen ĝi estas ankaŭ por vi: 

Pasintnovjaraj abioj forbrulis 
en la stampedo de 1 ’ tempa rutin ’. 

Dekdu monatojn horloĝ ’forkalkulis 
kaj altiktakis al nova jarfm 

Kaj renaskiĝas fenikse en stratoj 
odoro tenta de la konifer’, 
kaj festaj datoj, jam tre atendataj, 
triumfe paŝas de nun laŭ la Ter ’. 

Do en la neĝa rusia provinco 
mi ŝaltu lumojn sur mia ahi ’ - 
kaj vi ekvidos, ke brilas tra 1 ’ vintro 
la bondeziroj plej koraj por vi. 

Tiu estis farita la 25-an de decembro, samtage dissendita, kaj la 26-an posttag- 
meze mi bonŝance forflugis el Pulkovo al Diisseldorf- la urbo de la 24-a IF. 

2 . 

Eble estus pli 
korekte elparoli la 
literon “ŭ” ne kiel 
molan “u”, sed kiel 
“i”. Tiel faras sper- 
tuloj (ekz. por 
Gŭnter Grass), sed 
mi ne povas 
kutimiĝi al tio. Ne 
gravas tamen la 
elparolo. Je dis- 
pono de pli ol 160 
partoprenintoj el 
20 landoj estis 
grandega, tre bela, 
suninundita urbo 
ĉe Rejno kun siaj 

monumentoj kaj bierejoj, logaj-delogaj butikoj kaj memorlokoj de Heinrich Heine, 
ankaŭ kun serpentege longa vico ĉiutaga al la Arta muzeo, kie tiutempe estis funk- 
cianta la fama ekspozicio “Bonjour Russland”, poste formigrinta al Londono. Je 
plena dispono de la IF-anoj estis, certe, la IF-ejo - tre impona junulara gastejo tuj 
ĉe la riverbordo kaj kvin minutojn for de la urbocentro. Se diri la tutan veron - la 
gastejo ne estis finkonstruita al la komenco de IF, malgraŭ promeso de la mastrino. 
Pro tio, ĉe loĝkondiĉoj tute perfektaj, por ĉiuj internaj programeroj ni havis nur du 
salonojn - grandan manĝejon kaj etan salonon en keletaĝo, do ekz. la Libroservo 
instaliĝis kaj funkciis en koridoro de la sama keletaĝo. Cetere, tiu ĉefa malkomfor- 
taĵo ne tro influis la kutiman etoson de la aranĝo, eĉ aldonis certan spicon al ĝi. 

Rusiaj esperantistoj ne multis ĉi-foje, ĉar la fifama interna ambasadeja skan- 
daleto lasis sen vizoj preskaŭ ĉiujn, kiuj vizpetis ĉe la moskva konsulejo de Ger- 
manio. Iom savis la situacion dudekpersona grupo de ĉarmaj peterburganinoj. 



dum la ekskurso 


3 






alveninta du tagojn post la Interkona vespero. La ĉarmulinoj, malgraŭ absolute 
elementa lingvoscio, aktive partoprenis ĉiujn komunajn aranĝojn kaj bele ornamis 
la kutiman IF-anaron. 

La kadra temo de ĉi-jara IF estis “Vojaĝoj”, do la partoprenantoj ricevis dekon 
da atentokaptaj prelegoj pri la temo, i.a. “Karavana vojaĝo tra Siberio” de Tatjana 
Loskutova (Rusio), “Tibeto - tegmento de la mondo” de Amri Wandel (Israelo), la 
mian - “Arto vojaĝi en Esperantujo” k.a. Eĉ pli vaste estis prezentitaj prelegoj 
alitemaj, sed ne malpli interesaj - pri ĉina astronomio brile rakontis Amri Wandel, 
pri abeloj - Rosa Ebel (Germanio), pri “Ipernity” - Paul Peeraerts (Belgio). Certe, 
mi aligu al la kadra temo ankaŭ la neforgeseblan tuttagan perbusan ekskurson laŭ 
Rejnvalo - spektadon de pitoreskaj riverbordoj kun dekoj da belegaj kasteloj, tag- 
manĝon en tradicia restoracio “Rheingold” (La oro de Rejno) kaj grimpadon sur la 
faman rokon de Lorelei. Ankaŭ kelkajn promenojn en Dŭsseldorf, gvidatajn de lo- 
kaj esperantistoj, kaj ekskursojn, okazintajn dum plilongigaj tagoj - al la fama 
vilaĝo Neandertaal kun muzeo de homhistorio kaj al tre bela kastelo en apuda ur- 

beto Krefeld. 

La vesperoj de IF estis 
tradicie imponaj. Krom la 
kutimaj Interkona vespero 
kaj lasttaga Internacia 
koncerto okazis brila 
biervespero, kie 

naturkuracisto Harald 
Schicke ne nur klarigis al 
la publiko ĉion pri bier- 
produktado, sed ankaŭ 
gustumigis dek bierspe- 
cojn, postulante pritakson 
de ĉiu en specialaj enket- 
folioj. Ne malpli brile 

Kaj, certe, la Silvestra balo, malgraŭ iom nesufiĉa spaco, estis triumfe dan- 
coplena, gajetosa kaj impresa - tio koncernas ankaŭ la pompan Silvestran bufedon. 

Kutima nokta Knajpo logis la babilemulojn-trinkemulojn post la 23-a horo ĉi- 
utage. Lertaj knajpistinoj Grazina Opulskiene kaj Maja Loskutova laboregis ŝvite 
ĝis la tria matene, estingante soifon de cent gorĝoj per teoj, kafoj, bieroj, vinoj ktp. 
Unu el la ĉefaj ĉiutagaj soifantoj estis ankaŭ mi, sed la lastnoktan soifestingon mi 
devis anstataŭigi per dormo, ĉar je la kvina matene min atendis flugo al Kopen- 
hago. 

3. 

La 6-an de januaro Kopenhaga Esperanto-Klubo festis sian centjaran jubileon. 
La festo komenciĝis ekde mateno, kiam kelkaj esperantistoj vizitis la urban tombe- 
jon por meti vivan verdan stelon, lerte faritan el iu planto nekonata por mi, al la 



dum la Silvestra balo 

pasis la koncertoj de JoMo kaj de ensemblo “Kajto”. 

tombo de Marie Schroeder. Tiu bela juna virino estis unu el fondintoj de la klubo 
en 1908 kaj aktivegis ĝis la subita forpaso en 1909. Loka televido fdmis la even- 
ton, ankaŭ la posttagmezan celebradon en tre impona salono de la Kulturdomo 
Nordvest. Pli ol 70 personoj partoprenis la festan tagmanĝon kun multaj salutpa- 
roloj kaj tostoj, poste okazis duparta koncerto. La unuan parton okupis laŭmerite 
aplaŭdata koruso “Tap-koret” kun esperantigitaj danaj kantoj, la duan akaparis mi 
kun la miaj. 

Malgraŭ iom tro griza vetero (ĉu oni atendu alian de apudmara vintro?) mia ri- 
poztago la 7-an donis abundajn impresojn, ĉar ĝi pasis en Kopenhago, urbo neko- 
nata por mi. Kun afabla ĉiĉeronino Ana mi spektis ŝanĝon de gardistaro ĉe la reĝa 
palaco. Bravajn uniformitojn kun ursofelaj ĉapoj antaŭis blovorkestro - Ana 
klarigis, ke tio okazas nur se la reĝino estas en la palaco. 

Generale, ĉi tie, en Kopenhago, kaj en aliaj vizititaj urboj danoj parolis pri la 
reĝino kaj pri la tuta reĝfamilio estimplene kaj eĉ ame ne speciale por mi, ekster- 
landano, sed sincere, 
pursente. Mi opinias, ke 
laŭmerite, ĉar nuntempe 
bonfarto de danoj estas 
elstara eĉ inter la plej 
bonfartaj landoj de EU. 

Cetere, Danio ne akcep- 
tis eŭron - eble pro tio 
la prezoj tie restas aver- 
aĝe pli moderaj ol ali- 
lande. 

La famega Marviri- 
neto estis sidanta en sia 
kutima loko - sur ŝtono 
ĉe golfo. Fonis iaj fu- 
oiEtitdj tubegoj uzin- k&iit&s lci ctiscmhlo Kcijto 

konstruaĵoj - la fono tute nekonforma kaj malromantika. Sed arego da peterbur- 
ganoj el tri busoj, starantaj apude, entuziasme interfotiĝis apud la laca Marvirineto. 
- “Saluton, samurbanoj!” - “Fla, ci el kiu buso?” - “Mi - ne el buso, simple 
promenas.” - “Bonŝancas iu, ... tvoju matj!” - “Nu, certe”. Sekvis kasteloj, parkoj, 
monumentoj kaj tagmanĝo kun freŝa “Tuborg”-biero. Post la tagmanĝo ni trafis 
sub pluvneĝon, kiu faris plian vagadon tro malkomforta, do la ekskurso estis finita. 

Kopenhago situas en Zelando, sed mi devis viziti ankaŭ Esperanto-klubojn en 
Jutlanda duoninsulo, do sekvantan duontagon mi pasigis entrajne. Ci-foje suna vet- 
ero ebligis al mi ĝui la pejzaĝojn ĝis norddana urbeto Aalborg. Tieaj esperantistoj 
elektis aŭdi pri Puŝkin. La temo estas kara por mi - mi zorgis fari ĝin kara por miaj 
aŭskultantoj. Sajnas ke ne sen sukceso. Sekvatage, post duhora trajnumo mi estis 
renkontita en Arhus, per aŭto ekskursigita al ĉefaj vidindaĵoj, nutrita per la pladoj 
kutimaj por mi (ĉar en pola familio), kaj venigita en la klubon por rakonti pri la to- 
huvabohuo de rusaj festoj. La temo, kiun elektis klubanoj, estis gaja, do la tuta 

vespero iĝis lidplena kaj emociiga. Sekvis streĉa nokta aŭtumado kun avo Henriko 
al lia vilaĝa domo, kie mi ricevis ĉilian vinon kun sandviĉoj, amuzan babiladon, 
kaj fine - komfortan liton por refreŝiga dormo antaŭ starti reen, en Kopenhagon. 

Tie - vespero feste ripoza kun esperantista kompanieto, i.a. kun mia eksa 
samurbano Aleksandro Kogan, jam dum pli ol dek jaroj loĝanta en Danio. Dum 
sekvantaj tri vesperoj - tri prelegoj diversteme kaj diversloke - en la juda societo, 
en la Esperanto-klubo kaj transponte, en la sveda Malmo. Krom la prelegoj - in- 
tervjuo por radio, trihora spektado de sinagoga diservo, vizito al la muzeo de Arto, 
promeneto ĉe la maro... 

Cu jam fino? Ho ne! Aviadilo al Prago - al dutaga senzorga ripozo enhejme de 
mia ĉarma kunaŭtorino Elena Puhova, poste trajno al Berlino por vespera kantado 
en junulara kompanio, kaj nur poste - trihora flugo al mia kutima Pulkovo. 

Retrorigardante la vican vintran vojaĝon en Esperantujo, mi trovas ĝin sukcesa, 
ĉar mia publiko restis kontenta; ankaŭ mi estas kontenta kaj kore dankas ĉiujn en- 
gaĝitojn pro modela organizo de mia restado. La vojaĝimpresoj plenigis vican not- 
libreton por aperi post encerba fermentado verse, kante, rakonte aŭ por esti forgesi- 
taj en plia galopado de la eventoj. 

P.S.: Ne malgrava konsilo por uzontoj de etprezaj flugoj. Homoj, tie oni ne nu- 
tras enavie! Kunportu sandviĉojn aŭ pretiĝu al kelkhora fastado. 

FENESTRO AL LA MONDO 

“Parolas Kaliningrado! Saluton!” - per ĉi tiuj vortoj en Esperanto komenciĝas 
artikolo “Okno v mir” (Fenestro al la mondo), aperinta 25-an de marto en la tag- 
ĵurnalo “Kaliningradskaja pravda”. 

En ĉi tiu artikolo (subtitolita “Kaliningradaj esperantistoj venis en la ret- 
radion”) kaliningrada ĵurnalistino lrina Klimoviĉ klarigas, kio estas podkastado, 
kaj poste interparolas kun Halina Gorecka pri la kaliningrada Esperanto-podkasto. 
La legantoj ekscias pri la kreskanta populareco de la retaj sonprogramoj, pri la 
podkasto de “La Ondo de Esperanto”, kiu havas aŭskultantojn en kvindeko da lan- 
doj, pri la temoj de ĉi tiu podkasto. Halina respondas, interalie, ke alilandaj po- 
daŭskultantoj precipe ŝatas tradukojn el Ĉehov, kiuj estas voĉlegataj en ĉiu litera- 
tura programero. 

La artikolon, kiu aperis je la Tago de Kultur-aganto, garnas foto de Halina 
Gorecka antaŭ la mikrofono en la redakcio de “La Ondo de Esperanto” (fotis Alek- 
sej Korĵenkov). 

Probable, en la nuna Ruslando “Kaliningradskaja pravda” estas la regiona ĵur- 
nalo plej regule kaj objektive informanta pri Esperanto danke al Irina Klimoviĉ, 
kiu pasintjare ricevis honordiplomon de Kaliningrada Regiona Unuiĝo Esperantista 
(pli fme ĉi tiun diplomon ricevis Edward Kozyra, Povilas Jegorovas kaj Jaroslaw 
Czubinski). 

La sonprogramoj de “La Ondo” estas aŭskulteblaj ĉe <http://la-ondo.rpod.ra/>. 
Oni povas aboni la podkastojn: <http://la-ondo.rpod.ra/rss.xml>. 

(esperanto-rus-informoj) 

HONORIGO DE A.MELNIKOV 


D-ro hab. Aleksandr S. Melnikov, la estro de la fremdlingva katedro de la 
Rostova Agrikultur-maŝinkonstrua Akademio, ricevis honorfolion de la Rusia Min- 
isterio de Klerigado kaj Scienco “Pro multjara kaj fruktodona agado por preparado 
de altkvalitaj fakuloj, signifaj sukcesoj en scienc-pedagogia kaj scienc-esplora 
agado kaj pro multjara kaj fruktodona laboro” (subskribis vicministro V.Fridlanov). 

Ni notu, ke la scienc-esplora laboro de Aleksandr Sergejeviĉ estas preskaŭ 
ekskluzive koncentrita je esperantologio kaj interlingvistiko. En 1990 li defendis la 
4-an en Sovetio “kandidatan” disertacion pri la principoj de lingvokonstruado kaj 
planlingva funkciado en la moderna interlingvistiko, en 2004 sekvis la unua en la 
mondo habilitacia disertaĵo pri la ligoj “Esperanto - kulturo - lingvo - lingva per- 
soneco”. Melnikov daŭre estas la sola rusia sciencisto, kiu habilitaciiĝis per inter- 
lingvistika studo. 

Aleksandr Sergejeviĉ partoprenis en multaj sciencaj konferencoj, kadre de kiuj 
li elpaŝis pri interlingvistikaj temoj. Inter la lastaj - konferenco okazigita de la 
Akademio de la Itala Lingvo, AIS, Florenca Universitato kaj UEA (Florenco, 
Italio, 2006), kie d-ro Melnikov estis la sola reprezentanto de Rusio, Aŝmarinaj 
lekciadoj de la Ĉuvaŝa Universitato (Ĉeboksari, 2003-2006), Internacia Scienca 
Konferenco ĉe la Kazana Universitato (2007), Internacia konferenco pri la 
propedeŭtika valoro de E-o en Moskvo (2007) k.a. 

Aleksandr Sergejeviĉ prelegis kaj lekciis pri interlingvistiko/esperantologio ĉe 
la Monaŝa Universitato (Aŭstralio), Interlingvistikaj Studoj ĉe la Poznana Univer- 
sitato (Pollando), pluraj rusiaj universitatoj kaj superaj lernejoj. Gvide de la d-ro 
estis defenditaj 4 esperantologiaj diplomlaboroj. Pluraj studentoj verkis siajn jarajn 
kurslaboraĵojn. La listo de liaj esperantologiaj/interlingvistikaj artikoloj inkludas 
duoncenton da titoloj. 

La aŭtoras plurajn popularajn librojn pri/en Esperanto: 

1 . Specifaj kulturaj 
scioj de la esperantista 
kvazaŭetno kaj ilia re- 
speguliĝo en la kon- 
cerna lingv(aĵ)o. 1992. 

Delonge elĉerpita. 

2. Portreto de ideo 
kun malordinaruloj an- 
stataŭ lafono... (popu- 
lariga, pri Eo kaj la 
problemo de internacia 
lingvo; en la rusa; el- 
donkvanto 2 mil ekz.). 

1997. Ankoraŭ have- 
blas ĉe la Moskva E- 
Centro kaj la Libros- 

ervo de REU. dum EoLA-20: Aleksandr Melnikov rakontas 

3. “Instruado sen turmentado!” La ĉefajprincipoj de fremdlingva instruado... 
1999. (Egide de ILEI, ŝajne, restis 3 ekz. ĉe UEA; la cetero - disvendita). 

4. Lingvokulturologiaj aspektoj de internaciaj planlingvoj... (habilitacia dis- 
ertacio en la rusa; libroforme - 631 p.). Pri ĝi aperis favora recenzo surpaĝe de 
grava rusia lingvistika/filologia gazeto plume de renoma rusia lingvisto 
V.M.Alpatov (vicdirektoro de la Orientologia Instituto de la Rusia Scienc- 
Akademio, kiu, cetere, estis unu el la oficialaj ekspertoj de la disertacio). Ĉi tiu kaj 
la subaj titoloj aĉeteblas ĉe la supremenciitaj libroservoj. 

5. Esperanto por harfenduloj. 2006 (unuafoje en la rusa lingvo lernilo por pro- 
gresantoj, cetere, verkita laŭ la principo “edutainment” - distro kaj instruo - kaj 
kun ampleksaj informoj pri la E-kulturo; eldonita la 1-a parto. Preskaŭ pretas kaj 
ĉi-jare devas aperi la dua parto. Entute estas konceptitaj 5 partoj kun la totala am- 
plekso minimume 500 ĝis 1000 p.). 

6. Esperanto - lingvo de kulturo kaj personeco. 2007 (surbaze de la dua dis- 
ertacio, sed verkita leĝerforme; unu el la eseoj ricevis la 1-an premion - L.Minnaja 
- en Belartaj Konkursoj 2006; la libro estas eldonita ĉe la Eŭropa Jura Universitato 
“Justo” egide de la Poznana Universitato kaj rekomendita por la kursanoj de la In- 
terlinvistikaj Studoj). 

7. Estas preta por publikigo kaj baldaŭ aperos presite pli ol 220-paĝa studo 
“Vortludoj kaj lingva komunikado en Esperanto: lingvaj premisoj, tipoj, specifeco 
kaj antologieto ”. 

V.S.ŜADRIN (16.02.1913 - 05.02.2008) 

Forpasis nia estimata samideano, esperantisto de 
1928, Valerij Sergejeviĉ Sadrin. “Suna” homo, ami- 
kema, pacema, zorgema, senlaca propagandisto de 
Esperanto. Gis la fino de sia vivo li estis agema, vi- 
gla, korespondis kun la tuta mondo. Lia ĉiama bon- 
humoro vigligis kaj ĝojigis ankaŭ nin. 

Kiel plimulto de unuaj esperantistoj, li tre atentis 
la kulturon de E-parolado: mem parolis klare, ne ra- 
pide, kompreneble. Kaj ĉiam li havis iun spritan 
anekdoton por rakonti al ni. Li ludis en niaj teatraĵoj, 
propagandis Esperanton en loka gazetaro, instruis ko- 
responde, tradukis, partoprenis E-renkontiĝojn en nia 
lando. Vera internaciulo, li estis membro de IKEK, 
ankaŭ kunlaboris kun ties organo “Intemaciisto”. 

Kiam lin oni intervjuis en radio aŭ televidio, li 
ĉiam substrekis, ke Esperanto malfermas fenestron en la mondon, faras la vivon pli 
riĉa, emocia, varia. Tia komunikema, ĉiam ridetanta, plena de fortoj kaj ideoj li 
restos en nia memoro. 

Iam por la manskribita “Literatura almanako”, kiun eldonis E-klubo “Kontak- 


(esperanto-ms-infonnoj) 





to”, Valerij Sergejeviĉ skribis siajn rememorojn, kiujn mi volus proponi al nia es- 
perantistaro. 

Marija Prilepskaja (Samara) 

Miaj rememoroj pri la antaŭmilita E-movado 

Mia patro ne estis esperantisto, sed li havis Unuan Libron (verdan libreton) de 
L.Zamenhof. La libreto ĉarmis kaj kaptis min tute. Do, en la jaro 1928 mi 
esperantistiĝis... 

En nia urbo Samara tiam funkciis du kluboj esperantistaj: E-klubo de fervojistoj 
kaj E-klubo de vend-oficistoj. Mi estis membro de la fervojista E-klubo. La anaro 
de la klubo ankaŭ estis fervojista: maŝinistoj de lokomotivoj, telegrafistoj kaj ofi- 
cistoj. Nur mi estis simpla lernanto de la 8-a klaso. 

Kamarado Ĵeleznjakov, bela, bonstatura, kun granda barbo juna homo, estis 
prezidanto de la klubo. Sed oni ne nomis ĝin “klubo”, tio estis nur “rondeto de Es- 
peranto”. 

En la rondeto ni studis la lingvon kaj kun granda impreso eldonis murgazeton. 
Ni kantis hore Esperantajn kantojn, sed preferis nur revoluciajn. Ekzemple: “La In- 
ternacio”, “Karmanjolo” - kanto de francaj ribeluloj, kaj similaj. 

Por praktiko en la lingvo ripoztage ni ekskursis en naturon. Niaj marŝoj estis 
ĝojaj, babilplenaj kaj amikecaj. Miaj plej bonaj amikoj estis: studentino- 
esperantistino Zoja Skvorcova kaj oficisto Matvijenko. Ni ĉiam, ĉie aperis triope 
kaj parolis esperantlingve. 

Tiam la ĉefa slogano estis: “Proletoj de ĉiuj landoj, unuiĝu!” Ni atendis prole- 
tajn revoluciojn en aliaj landoj. En Germanio bone funkciis komunista partio kaj 
ĝia gvidanto Ernst Telman. Flamis la civitana milito en Hispanio. 

Ni korespondis kun esperantistoj de multaj landoj kaj vere kredis, ke Esperanto 
estas bona rimedo por Unuiĝo de proletoj. 

Ni ankaŭ havis la sloganon: “Esperanto estas lingvo de proletoj de la tuta mon- 
do!”, kaj niaj leteroj estis plenaj de solidareco kun alilandaj junaj laboruloj. 

Mi estis membro de SEU kaj havis verdan membrokarton. En la karto oni gluis 
kotizmarkojn. SEU-organizaĵo estis vigla, vasta kaj estimata. Oni eldonis multajn 
esperantaĵojn (libroj, gazetoj ktp.). 

Mi havis specialan SEU-insignon - Verda stelo kun mĝa ornamo. Insignon kun 
blanka kampo ni ne rajtis surhavi, ĉar ĝi estis burĝa (neproleta). Estis la slogano: 
“Ciu laboristo kaj kamparano posedu lingvon Esperanto!” Kaj oni studis kaj pose- 
dis, ĉar lernolibroj estis simplaj, aĉeteblaj, en multaj ĵurnaloj oni presis lecionojn 
de Esperanto. Esperanto kiel lingvo estis pli simpla, pli studebla ol nun. 

Ni eĉ akceptis gastojn el eksterlando. Mi bone memoras nian germanan gaston 
- esperantiston el la urbo Leipzig. Li estis fervojisto kaj vojaĝis tra Soveta Unio 
per biciklo laŭ reloj de ŝtataj fervojoj. Iom strange, sed tio okazis. Lia biciklo havis 
tri radojn; du radoj estis grandaj kaj la tria estis malgranda (radeto). La grandaj ra- 
doj mlis laŭ la liva relo kaj la radeto rulis laŭ la dekstra relo de fervojo. “Diese 

wichtigste Mechanismus” 1 funkciis bone kaj havis multajn grandajn nigrajn kestojn 
por produktoj kaj vojaĝ-objektoj. Kaj sur la kestoj estis blanka surskribo, 
ambaŭflanke: “Per Esperanto tra la mondo”. 

Mi ne scias, ĉu sukcesis lia danĝera vojaĝo tra la Mondo, sed la renkontiĝo kun 
fervojisto-esperantisto estis interesa, plena de solidareco. Unuan fojon mi aŭdis 
Esperantan parolon kun nekutima por mi prononco. 

Sajnis prospero kaj sukceso de nia lingvo en la mondo. Mi estis junkomunisto 
kaj havis specialan uniformon similan al Telman-taĉmentoj. Mi fiere portis apud la 
junkomunista insigno ankaŭ Esperantistan verdan steleton. 

Sed aperis la ĉefa danĝero de 1’ homaro - la germana faŝismo. La sinistra figuro 
de Adolf Hitler jam minacis al popoloj. Internaciismo de Esperanto kaj naciismo 
estas malkoincidaj. 

Disiĝis nia esperantista trio. Jen malaperis Matvijenko, sed Zoja Dmitrijevna 
Skvorcova ĝis la morto agadis kiel vigla esperantistino, kaj ŝi sole renovigis E- 
klubon kaj E-movadon post la milito en nia urbo. 

V.Ŝadrin, 22.04.1990 

FORPASIS M.S.ABOLSKAJA 

La 19-an de marto forpasis dumviva membro de 
REU Meri Solomonovna Abolskaja (1929-2008). Ŝi lo- 
ĝis en Sankt-Peterburg kaj dum preskaŭ duonjarcento 
instruis Esperanton ĉeeste kaj koresponde. Ŝi verkis E- 
lernolibron, kiun uzis kaj uzas multaj instruistoj kaj E- 
lernantoj en nia lando. Ŝi preparis kaj eldonis memorli- 
bron pri la fama aktoro kaj esperantisto Nikolaj Ritjkov 
“Sub la signo de Liro kaj Verda Stelo”. Mortis homo 
trankvila kaj modesta, kiun amis ĉiuj ŝiaj E-lernantoj 
kaj samideanoj-esperantistoj. Nia movado perdis 
homon, kiu dediĉis al Esperanto sian vivon. Ŝi ne multe 
parolis, sed multon faris. Ni devas fieri, ke inter ni estis tia homo. 



“MEMORE PRI LJONJA BORISOV” 


Pereis la voĉ’ el nia juno... 

Kiom plu daŭros nia viv’?.. 

Ne multe nombris ni ja kune... 

Ciujn kunigis la motiv’!.. 

Plu naĝos nuboj, blovos ventoj... 
En mondon venos plu maten’... 
De 1’ aŭtoj fluos plu torentoj... 
La vivo hastos sen reten’... 


Ho! Vojoj... vojoj kaj eventoj... 
Kaj vivoĝojoj de 1’ somer’... 

Kaj lignofajro antaŭ tendoj... 

Ja iam estis en la ver’... 

Aere flustras pinarbaro... 
Ŝajnsonojn de la melodi’... 
Streĉitajn kordojn de 1’ gitaro 
Prilumis ora!... sunradi’!.. 


Viktor Ĉaldajev (Barnaul) 


1 Ĉi tiu gravega mekanismo ( germ .) 

REU EN LA PASINTA JARO 

(kvazaŭraporto) 


Pasis pli ol jaro ekde la reelekta Konferenco de REU, kiu okazis en Tiĥvin. 
Kiel estis raportite, dum tiu Konferenco estis elektita nova Estraro - kun la mal- 
nova prezidanto. La konsisto: Andrej Grigorjevskij, prezidanto (Sumerlja), Nikolaj 
Gudskov, vicprezidanto (Moskvo), Vladimir Bespalov (Soĉi), Irina Gonĉarova 
(Odincovo), Konstantin Ĥlizov (Irkutsk), Jurij Karcev (Uljanovsk), Aleksandr 
Osokin (Sankt-Peterburg), Valentin Seguru (Moskvo). 

Retrorigardante, mi devas konfesi, ke la agadjaro estis samtempe tre sukcesa 
kaj tre malsukcesa. Unuflanke, okazis du gravaj aranĝoj (mi listigas laŭkalendare): 

La konferenco pri propedeŭtika instmado de Esperanto, aprilo 2007, estis ri- 
markebla evento por Esperantujo kaj por amaskomunikiloj. REU estis rekte en- 
volvita en la preparado, kvankam ne kiel ĉeforganizanto. 

RET-07 kunvenigis rekordan kvanton da partoprenantoj (183), fariĝinte la plej 
amasa interna msia E-aranĝo en la nova jarmilo. 

Aliflanke, krom tio apenaŭ eblas pri io fanfaroni. Honeste dirante, eĉ la supre 
menciitaj aranĝoj estis ekplanitaj kaj baze preparitaj en la antaŭa laborperiodo. La 
kulpo pri la neaktivado sendube estas mia. Mi povas parte pravigi min, ke mi mal- 
sanis preskaŭ tutan pasintan jaron - nenio serioza, nur kronika bronkito, nekuracita 
ĝustatempe - sed sufiĉe formanĝanta la fortojn. En la plej kriza momento, en junio 
2007, mi petis la Estraron pri demisio, bedaŭrinde, oni tion ne akceptis. 

REU-membraro rekorde kreskis en 2007: aldone al 49 dumvivaj membroj la 
kotizojn pagis 118 individuaj membroj kaj 16 familiaj. Sentebla kresko okazis pri 
la aligitaj membroj: la kotizojn pagis 14 kolektivoj, konsistantaj el 221 personoj. 
Entute en 2007 al REU aliĝis 406 personoj. Rememorante riproĉojn de Viktoro 
Aroloviĉ (REGo N° 6(43), decembro 2007, p. 17 - Red.) necesas aldoni, ke inter la 
kotizpagintoj estis 12 personoj, kiuj dum 2007 ankoraŭ ne iĝis 18-jaraj (kaj 
ankoraŭ 5, kiuj atingis la aĝon dum la jaro). Do, laŭ nia Statuto (konforma al la ru- 
sia Leĝo pri sociaj unuiĝoj) ĝis atingo de la plenaĝeco ili formale ne estis membroj, 
sed kandidatoj. REJM, la junulara sekcio de REU, malgraŭ absoluta neaktivado, 
same atingis rekordan membrokvanton (139 membrojn). 

Por la aŭtuno 2007 kaj vintro 07/08 la solaj menciindaj agadoj de REU estis 
longaj serĉadoj de bazejoj por la someraj aranĝoj en 2008. Okazis ankaŭ asista 
agado por helpi al ĉeboksaranoj okazigi EoLA-n. La bazej-serĉado plene fiaskis en 
Rusio: troviĝis neniu konvena bazejo por okazigi RET. La variantojn reokazigi la 
aranĝon en iu el la jam uzitaj bazejoj ne subtenis la konsultitaj aktivuloj - el la 
kutimaj vizitantoj de RET. Rezulte ni devis koncentriĝi pri nia internacia aranĝo: 
Internaciaj Esperanto-tagoj en Krimeo. La varianto entute estas tre alloga, kun 



multaj avantaĝoj, sed, bedaŭrinde, ekzistas ebleco, ke iuj msianoj ne volos/ne po- 
vos tien iri pro teknikaj problemoj (kiel manko de valida eksterlanda pasporto). Por 
IET estis produktita kolora informilo, kiu presiĝis fine de febmaro. Jam pli fme la 
tekston de la informletero aperigis REGo. Estis lanĉita retpaĝo kaj reta aliĝilo. Por 
tiu ĉi momento al la aranĝo aliĝis pli ol 60 personoj el deko da landoj. 

Kurante pri UK-invitado. Daŭre okazis kaj okazas laboroj por inviti Univer- 
salan Kongreson al Rusio. La nuna ‘‘ĉeta dato” estas 2010. UEA konsentis kon- 
sideri nian kandidatecon kiel rezervan por tiu jaro (laŭ la propraj planoj de UEA, 
en tiu jaro oni volus kongresi en Ameriko). En majo 2008 estas antaŭvidata vizito 
de la Generala Direktoro de UEA Osmo Buller al Rusio. Estas planate, ke li 
renkontiĝos kun reprezentantoj de la Moskva registaro kaj kun msiaj E-aktivuloj 
por taksi la pretecon de Rusio akcepti la fommon. Niaj ŝancoj por 2010 estas ne tre 
altaj, sed ne nulaj. Rusio kaj ankaŭ Moskvo havas grandegan deficiton de inter- 
nacinivelaj hotellokoj, niaj prezoj estas tro altaj por la ofertata kvalito ktp. Sed 
siajn problemojn havas ankaŭ Kubo, kiu estas la ĉefa kandidato. Multo dependos 
de la financa kaj organiza helpo, kiun konsentos doni Moskva registaro. Sed ĉiu- 
kaze, eĉ la negativa rezulto ne estos katastrofo: do, ni havos pli da ŝancoj kaj pli da 
morala rajto por kandidati por la sekvaj jaroj. Eble intertempe oni ankaŭ konstmos 
pli da hoteloj kaj la prezoj iĝos pli moderaj kaj la servoj pli kvalitaj. 

REU pli kluba kaj malpli individua. Malgraŭ relativa neaktiveco de REU en 
2007 ĉi-jare la membroj re-aliĝas al la Unio eĉ iomete pli aktive ol pasintjare (kiam 
al REU aliĝis rekorda kvanto da membroj en la tuta msia historio de la Unio). Fine 
de marto 2008 REU jam havas je deko da aliĝoj pli ol en la sama periodo pasint- 
jare. Samtempe, necesas noti, ke la kvanto de individuaj membroj estas malpli 
granda ol pasintjare. Kaj la aligitaj membroj plimultiĝas: al REU jam aliĝis 15 
kolektivoj - kompare kun 14 en la pasinta jaro. 

Andrej Grigorjevskij (Sumerlja) 

JAPANIO SUVERENA EN LA UEA-MEMBROSTATISTIKO 

La Jokohama UK faris el Japanio superpotencon en la membrostatistiko de 
UEA en 2007. La nombro de individuaj membroj en la pasintjara kongreslando pli 
ol duobliĝis: el 410 en 2006 al 858. Kun 991 aligitaj membroj Japanio liveris en- 
tute 1849 membrojn de UEA kaj gajnis la unuan lokon ankaŭ en la suma statistiko 
de ambaŭ specoj de membreco. 

En multaj landoj la efiko de UK al la membriĝoj estis minusa. En 2007 estis en- 
tute 6011 individuaj membroj; en 2006 ili estis 6066. Perdis precipe la landoj, kie 
la Florenca UK akcelis membriĝojn en 2006, i.a. Francio (-121), Italio (-84), His- 
panio (-43) kaj Svislando (-30). Tamen, la ĝenerala malkresko okazis ne pro UK 
sed pro tio, ke IJK estis malpli granda ol en 2006. La malplimultiĝo de junaj 
(malpli ol 30-jaraj) membroj estis pli granda ol la ĝenerala malkresko. La nombro 
de junaj individuaj membroj de UEA - samtempe individuaj membroj de TEJO - 
estis 394 (-121). En 2008 TEJO tamen denove antaŭvidas pli grandan IJK kaj 
sekve ankaŭ rekreskon de siaj individuaj membroj. 

La distribuo inter la diversaj kotizkategorioj estis: 
Membroj kun Gvidlibro 386 (375 en 2006), Membroj 
kun Jarlibro 1468 (1308), Junaj Membroj kun Jarlibro 
229 (342), Membroj-Abonantoj 2825 (2862), Junaj 
Membroj-Abonantoj 128 (132), Dumvivaj Membroj 
809 (824), Junaj Dumvivaj Membroj 24 (25), Dumvivaj Membroj kun Jarlibro 58 
(50), Junaj Dumvivaj Membroj kun Jarlibro 13 (16), Honoraj Membroj 63 (64), 
Membroj de Honora Patrona Komitato 8 (8). 

Apud Japanio, almenaŭ 100 individuajn membrojn liveris Francio (548), Ger- 
manio (514), Brazilo (344), Usono (330), Nederlando (249), Italio (204), Svedio 
(164), Finnlando (156), Rusio (151), Britio (149), Belgio (148), Hispanio (143), 
Ĉinio (141), Hungario kaj Pollando (po 100). 

La nombro de aligitaj membroj estis 11477 (-255). Temas pri tiuj membroj de 
la aliĝintaj landaj asocioj, kiuj ne estas individuaj membroj de UEA. Kun 1051 
aligitaj membroj la landa asocio de Ĉinio sola superis la limon de 1000. Sekvis la 
asocioj en Japanio (991), Germanio (763), Italio (737), Belgio (513), Pollando 
(500), Britio (391), Usono (385), Francio (332) kaj Svedio (326). La aliaj asocioj 
pagis por malpli ol 300 membroj. Inter la aligitaj membroj tiuj malpli ol 30-jaraj 
estas samtempe aligitaj membroj de TEJO. Ili nombris 1979, kio signifis 
malkresketon je 20 membroj. 

La tuta membraro de UEA, t.e. individuaj kaj aligitaj membroj kune, estis 
17488. En 2006 ĝi estis 17798; sekve okazis malkresko je 310. Daŭras do la fala 
tendenco. Dek jarojn pli frue, en 1997, UEA havis 20131 membrojn, kiuj konsistis 
el 7113 individuaj kaj 13018 aligitaj membroj. 

Ĉefe pro la malkresko de individuaj membroj, falis ankaŭ la nombroj de pagitaj 
abonoj al la revuoj de UEA kaj TEJO. La oficiala organo de UEA, “Esperanto”, 
nombris 4017 pagitajn abonojn (-72), kaj la socikultura revuo de TEJO, “Kon- 
takto”, 745 abonojn (-148). Laŭlanda statistiko de la membraro de UEA troveblas 
en la aprila numero de “Esperanto”. 

Gazetaraj Komunikoj de UEA 

ESPERANTO EN LA UNESKO-RETEJO 

Danke al la nova atento de UEA al la agado de Unesko kaj la aktiveco de UEA 
por diskonigi la lnternacian Jaron de Lingvoj, celebratan ĉi-jare, Unesko afiŝis en 
sia retejo ankaŭ Esperantan tradukon de la deklaro de la Generala Direktoro de 
Unesko, s-ro Koiichiro Matsuura, pri tiu speciala jaro de UN kaj Unesko. En mul- 
taj landoj aktivuloj de UEA ludis rolon por atentigi la naciajn komisionojn de Une- 
sko kaj aliajn oficialajn instancojn pri la Jaro, kaj komunaj aktivaĵoj estas planataj. 
Esperantistoj ankaŭ laboris por traduki la deklaron de Matsuura al diversaj lingvoj. 

La deklaro de Matsuura en Esperanto k.a. lingvoj troviĝas ĉe: 
<http://portal.unesco.org/culture/en/ev.php-url_id=36000&url_do=do_topic&url_s 
ection=201.html>. 

Gazetaraj Komunikoj de UEA 


- Mia edzino havas 
aĉegan memoron. 

- Ĉu ŝi ĉion forgesas? 

- Ne, ĉion memoras! 

BULLER ESPLORIS PRI UK EN KUBO 

Osmo Buller, la Generala Direktoro de UEA, vizitis Kubon de la 2-a ĝis la 9-a 
de febmaro laŭ invito de Kuba Esperanto-Asocio. La celo de lia vizito estis esplori 
la kondiĉojn por okazigi la Universalan Kongreson de Esperanto en Havano en la 
jaro 2010. Kun subteno de ŝtataj, urbaj kaj turismaj aŭtoritatoj KEA invitas la es- 
perantistan mondrenkontiĝon al Kubo jam por la dua fojo. Unuafoje UK, la 75-a, 
sukcese okazis en la kuba ĉefurbo en julio 1990. 

Buller renkontis funkciulojn de diversaj instancoj, kies sinteno al la reokazigo 
de UK estas tre entuziasma. Li estis akceptita i.a. de s-ro Fernando Rojas, vicmin- 
istro pri kulturo, kaj s-ro Conrado Martinez, prezidanto de la Kuba Kongresa Bu- 
roo kaj antaŭe urbestro de Havano. Krome li renkontis funkciulojn de la Ministerio 
pri Turismo, Kuba Libroinstituto, Fremdlingva Eldonejo Jose Marti, la nacia flug- 
kompanio Cubana kaj Radio Havano. Grava estis la rekonatiĝo de Buller kun la 
kongresejo, kiu en 1990 donis perfektajn kondiĉojn por la UK. Intertempe ĝi estis 
renovigita, kun alkonstruo de hotelo, kie la kongresejo disponas pri pliaj salonoj. 
La Generala Direktoro vizitis multajn hotelojn kaj restoraciojn, admirante la mul- 
tobliĝon de ilia nombro kaj entute la radikalan disvolviĝon de turismo en Kubo 
dum la pasintaj 18 jaroj. 

Dum la vizitoj al unuopaj lokoj Buller estis akompanata de estraranoj de Kuba 
Esperanto-Asocio. Buller ankaŭ kunsidis kun praktike la tuta estraro de KEA du- 
foje en la bela sidejo de la Asocio. Surpriza kaj agrabla estis la konatiĝo kun s-ro 
Abdel Fattah Ezzeldin, ambasadoro de Egiptio, kiu lernis Esperanton en 1982 en 
Budapeŝto. Li invitis Buller kun reprezentantoj de KEA al sia rezidejo por vesper- 
manĝo, kiun ĉeestis ankaŭ la ambasadoroj de Jamajko, Kamboĝo kaj Pollando, 
honora konsulo de Finnlando, direktoro de la oficejo de Unesko por la Kariba re- 
giono, kaj prezidantino k.a. funkciuloj de la Nacia Unesko-Komisiono de Kubo. 
Dum la vespero la ambasadoro pruviĝis lerta pledanto por Esperanto, kiu kun siaj 
Esperanto-kolegoj kompetente respondis al plej diversaj demandoj de la neesper- 
antistaj gastoj. 

Jaŭdon, la 7-an de febmaro, okazis en la teatro de la Nacia Biblioteko Jose 
Marti simpozio pri la 100-jariĝo de UEA, kun partopreno de ĉ. 100-kapa publiko. 
La festparolanto estis Osmo Buller, kiu laŭdis la simpozion kiel ‘‘eble la unuan 
grandan aranĝon omaĝe al la jubileo de UEA”. Pri sia esperantisteco kaj idealoj kaj 
avantaĝoj de la lingvo verve parolis ambasadoro Abdel Fattah Ezzeldin. Prelegojn 
pri la historio de la movado en Kubo kaj ĝiaj ligoj kun UEA faris la prezidanto de 
KEA Julian Hernandez Angulo, kunordiganto de la Amerika Komisiono de UEA 
Maritza Gutierrez Gonzalez, kaj la estraranoj de KEA Juan Ramon Rodriguez kaj 
Alberto Fernandez-Calienes Barrios. Kiel omaĝon de la kuba esperantistaro al la 
forpasinta Claude Piron aktorino Yoandra Isabel Rodriguez deklamis lian poemon 
“La sufero de 1’ aliaj”. Poemojn de Aquiles Nazoa kaj L.L.Zamenhof deklamis ak- 
torino Georgina Almanza. 

Lige kun esploroj pri estontaj UK-oj la Generala Direktoro de UEA havas en 
sia vojaĝplano almenaŭ Moskvon, kien li planas iri en majo. 

Gazetaraj Komunikoj de UEA 

NOVAJ REU-MEMBROJ POR 2008 

IND1VIDUA.J MEMBROJ 

Agapov Anton (Sankt-Peterburg), Ahmetova Faina (Ivanovo), Aleksandrova Irina 
(Hant-Mansia reg.), Andrejsons Sergej (Sankt-Peterburg), Basov Gennadij 
(Moskvo), Blinov Aleksandr (Ĉeboksari), Bronŝtejn Mikaelo (Tihvin), Burgar Lilija 
(Volgodonsk), Ĉuprakova Nina (Moskvo), Edeljŝtejn Vladimir (Moskvo), Gorŝkov 
Mihail (Niĵnij-Novgoroda reg.), Griŝin Maksim (Moskvo), Ĥrustaljov Aleksandr 
(Dimitrovgrad), Jahina Alla (Krasnojarsk), Jaroŝenko Jelena (Volgodonsk), Jerkin 
Oleg (Kovrov), Kapitonova Jekaterina (Ĉeboksari), Kolodin Mihail (Sankt- 
Peterburg), Kostina Jelena (Niĵnij Novgorod), Kovaljova Valentina (Novosibirsk), 
Kozlov Aleksej (Niĵnij Novgorod), Krasnokutskij Anatolij (Moskvo), Kudrjavcev 
Viktor (Jekaterinburg), Kuznecov Mihail (Tihvin), Liĉavko Eŭgeno (Minsk), Liskov 
Andrej (Moskvo), Loskutova Tatjana (Ivanovo), Maleĵ Ljubovj (Ivanovo), Milner 
Aleksandr (Moskvo), Morev Aleksandr (Sankt-Peterburg), Muraŝev Aleksandr 
(Sankt-Peterburg), Obrazcov Konstantin (Tomsk), Obrezkov Andrej (Ivanovo), 
Samodaj Vladimir (Moskvo), Smetanina Svetlana (Moskvo), Sokolova Evelina 
(Krasnojarsk), Sudakova Aleksandra (Dimitrovgrad), Surnakin Anatolij (Moskvo), 
Sevĉenko Aleksandr (Moskvo), Terjohin Vladimir (Jekaterinburg) 

1 AMILIAJ MEMBROJ 

Blinova Julija (Ĉeboksari), Kozlova Jana (Niĵnij Novgorod), Kudrjavceva Rafija 
(Jekaterinburg), Loskutova Maja (Ivanovo), Mironova Irina (Moskvo), Muraŝeva 
Varvara (Sankt-Peterburg), Puŝkarskaja Valerija (Dimitrovgrad), Sevĉenko 
Dmitrij (Moskvo), Ŝevĉenko Jelena (Moskvo) 

ALIGITAJ MEMBROJ 

Junulara Esperanto-Asocio de Ĉuvaŝa Respubliko (JEAĈR) (5 membroj): Bel- 
kin Jevgenij, Ivanov Aleksandr, Jermilova Alla, Nikitina Nadeĵda, Zaikina 
Jekaterina 

Esperanto-klubo de Ĉusovoj (Perma regiono) (10 membroj): la listo dume 
mankas 

E-klubo de Jelec (12 membroj): Gorjaĉih Jekaterina, Maĉihina Aljona, Merenk- 
ova Tamara, Noskova Olesja, Orlov Aleksandr, Rcizumejkina Irina, Romanjuk 
Jurij, Ŝadrikova Aljbina, Veliĉko Tatjana, Zubarev Dmitrij, Zuev Vladimir A., Zuev 
Vladimir V. 

Moskva E-klubo “EK MASI” (+ 6 membroj): Kokorev Dmitrij, Ljovuŝkina 
Jekaterina, Nujanzina Marija, Olejnikova Jidija, Sigova Jana, Stepanov Andrej 
Murmanska E-klubo “Murmano” (+ 3 membroj): Borisov Dmitrij, Levaja Maja, 
Novikova Nina 

Samara E-Organizo (15 membroj): Agafonova Ljudmila, Aleksejeva Oljga, 
Alĵĵorova Jelena, Aljakina Ljudmila, Balabancev Maksim, Fejgin Igorj, Kaphm 
Jelizaveta, Koĉergina Rimma, Korhov Jevgenij, Kuznecova Jelena, Lisijenkova 
Valentina, Medvedeva Natalja, Prilepskaja Marija, Purigina Emilija, Suslov Vja- 
ĉeslav 

Tiĥvina Esperanto-Klubo (11 membroj): Baraŝkov 
Vasilij, Belova Tatjana, Bistrova Margarita, Kaĉalova 
Zoja, Kirjakov Anton, Koroteckij Aleksandr, Rajskaja 
Natalja, Tihomirova Oljga, Vlasova Darja, Vlasova 
Vera, Zdrogova Nadeĵda 

E-klubo de Uljanovsk (9 membroj): Abramov Sergej, 

Antoŝkina Aleksandra, Juravljova Jekaterina, Kaĉalov Ivan, Karceva Margarita, 
Karceva Marija, Muhina Jevgenija, Sirotinina Oljga, Sjabukova Oljga 
Vladivostoka E-klubo “Pacifiko” (17 membroj): Abisova Ljudmila, Ameljĉenko 
Izoljda, Gorbunova Violetta, Karpeta Ljubovj, Koneva Galina, Malinovskaja Ga- 
lina, Matvejenko Valentina, Neuniiova Nadeĵda, Polŝina Galina, Suhanova Galina, 
Sĉerutova Nataija, Seremetjeva Svetiana, Siepĉenko Gennadij, Tiŝĉenko Marga- 
rita, Titajev Aieksandr, Volkova Ljudmila, Zobkina Marina 

Volgodonska E-grupo “Stipo” (5 membroj): Afanasjeva Jeiena, Afanasjeva AI- 
jona, Fajzulin Grigorij, Koteljnikov Aleksandr, Koteljnikova Jekaterina 
Volgograda E-klubo “Espero” (11 membroj): Belozjorov Nikita, Belozjorova 
Jevgenija, Bikova Ljudmila, Dumler Vera, Dumler Aleksej, Jaŝĉuk Jekaterina, 
Spicina Valentina, Sukoĉeva Marija, Saligina Marija, Taldikina Anastasija, 
Vtorova Tatjana 

Plena aktuala listo de la membroj troveblas en la ttt-ejo de REU laŭ la adreso 
<http://reu.ru/index.php?dok=membrolisto>. 

KOTIZOJ DE REU/REJM POR 2008 

Individua kotizo - 100 rub. (por Rusio kaj aliaj landoj de KSŜ; por ceteraj landoj 

- 10 eŭroj), inkluzivas la membrokarton, Jarlibron/Manlibron de REU, REU- 
bultenon kaj aliajn informojn de REU, voĉdonrajton en REU-Konferenco, raba- 
tojn ĉe uzo de REU-servoj kaj en aranĝoj de REU/REJM. 

Dumviva kotizo - 2500 mb. (por Rusio kaj aliaj landoj de KSŜ; por ceteraj landoj 

- 250 eŭroj) - ĉio la sama dum la tuta vivo. 

Familia kotizo - 35 mb., por familianoj de membro paginta individuan aŭ dumvi- 
van kotizon kaj loĝanta samadrese (la membrokarto, voĉdonrajto en REU- 
Konferenco, rabatoj ĉe uzo de REU-servoj kaj en aranĝoj de REU/REJM). 
Rabatita individua kotizo - nelaborantaj gejunuloj kun la aĝo malpli ol 26 jaroj 
pagas 50% de la kotizo. 

Subtenkotizoj (ĉio sama kiel por individua kotizo): REU-subtenanto - duobla in- 
dividua kotizo; REJM-patrono - duobla individua kotizo. 

Kolektiva membrokotizo - 35 mb. por ĉiu aligita membro (la aliĝintaj kolektivoj 
pagas minimume por 5 aligitaj membroj), inkluzivas po 1 ekzemplero de REGo 
kaj Jarlibro/Manlibro de REU por ĉiu komenciĝinta deko de la aligitaj mem- 
broj, aliajn informojn de REU por la kolektivo; la membrokartojn, voĉdonraj- 
tojn en REU-Konferenco, rabatojn ĉe uzo de REU-servoj kaj en aranĝoj de 
REU/REJM por la aligitaj membroj. 

Aliĝkotizo - 200 rub., unufoje pagata de nova aliĝinta kolektivo. La jamaj aliĝintaj 


REU dankas pro la dona- 
coj al: Maksim Griŝin 
(Moskvo) - 160 rub.; Mi- 
kaelo Bronŝtejn (Tihvin) 
- 120 mb. (por REJM) 

kolektivoj ne pagas ĝin. La nova kolektivo iĝas regiona organizaĵo de REU kaj 
laŭpete ricevas dokumenton pri tio. Se la organizaĵo ne pagas kotizojn por aligi- 
taj membroj dum du sinsekvaj jaroj, ĝi estas konsiderata likvidiĝinta kaj poste 
devus denove aliĝi. 

Rabatita abono de REGo - 200 rub. (ekster Rusio - 15 eŭroj), por ĉiuj membroj. 
La dumvivaj membroj, kiuj pagis sian kotizon en 2001-2003, plu ricevados 
REGon sen aldona pago. 

Rabatita abono de “Komencanto” - 180 mb. (nur en Rusio), por ĉiuj membroj. 

Membri en REU oni rajtas ekde la aĝo 18 jaroj; 14-17-jaruloj rajtas aliĝi kiel 
kandidatoj. 

Ciuj membroj de REU kun la aĝo malpli ol 31 jaroj aŭtomate iĝas membroj de la 
junulara sekcio REJM (Rusia Esperantista Junulara Movado) kaj ricevas voĉdon- 
rajtojn en REJM-voĉdonoj. 

Membroj de REU iĝas aligitaj membroj de Universala Esperanto-Asocio, la malpli 
ol 31-jaraj - ankaŭ de TEJO. 

Aliĝilon, rublajn kotizojn kaj rabatitajn abonpagojn por REGo kaj “Komencanto” 
sendu (poŝtmandate) al: Mepin.ioBV Mnxanjiy KoiiciaiiiHHOBH'iy, a/si 21, 
OflHHUOBO-6, 143006 MocKOBCKaa od.iac i B. La eŭraj kotizoj pagendas al la konto 
reua-p ĉe UEA. (Pri pliaj pagmanieroj informiĝu ĉe Mikaelo Certilov rete <mem- 
breco@reu.ru>, telefone +7-916-2019437 aŭpoŝte laŭ la supre indikita adreso.) 


MALMODELA RABENO 

En granda usona sinagogo jam tedis al la komunumanoj la loka rabeno, ne ka- 
pabla plenumi la postenajn devojn. Finfine la gvidantoj de la sinagogo sukcesis 
konvinki lin forlasi la postenon kontraŭ ricevo de tre varma rekomendo-letero. 

En la letero ili komparis lin al Moseo, al Sekspiro kaj eĉ al la Eternulo. 

Dank’ al tio sukcesis la rabeno ricevi bonan postenon en aliurba sinagogo. 

Sed post kelka tempo la komunumanoj de la nova sinagogo malkovris la veron 
pri li. Tiam unu el iliaj gvidantoj telefonis al la prezidanto de la unua sinagogo kaj 
plendis: “Kial vi skribis pri li malĝustajn faktojn?” 

Malnovsinagogano: “Kial vi diras tion?” 

Novsinagogano: “Ĉar vi komparis lin al Sekspiro, Moseo kaj Dio, dum li mal- 
bone regas la anglan lingvon, apenaŭ konas la hebrean lingvon kaj kondutas mal- 
ice, malhoneste kaj hontinde.” 

Malnovsinagogano: “Ni nenion malĝustan skribis pri li! Ja li regas la anglan 
same kiel Moseo, konas la hebrean same kiel Sekspiro kaj krome, same kiel Dio, 
“li ne estas homo” (en la jida tio havas sencon “li ne kondutas kiel homo”).” 

juda anekdoto de Josef Shemer 


17 






LA 5-a AZIA KONGRESO 

La 11-an - la 15-an de febraaro okazis la 5-a Azia Kongreso en Bengaluro 
(Hindio) kun la temo “Esperanto en multlingva Azio”. En ĝi partoprenis 160 per- 
sonoj (aliĝintoj 254) el 29 landoj (el Azio 13, el ekster Azio 16). S-ro Lee Jung-kee 
el Koreio elektiĝis kiel la nova prezidanto de Komisiono pri Azia Esperanto- 
Movado (KAEM). La 6-a Azia Kongreso okazos en junio 2010 en Ulaanbaatar 
(Mongolio). La plej granda Azia Kongreso (en Cinio en 1996) konsistis el 585 
aliĝintoj el 18 landoj, do tiu ĉi bengalura Kongreso ne estis tiel granda kiel tiu, sed 
estis rekorda laŭ la prezentitaj landoj. En la antaŭaj AK-oj azianoj venis nur el 
Cinio, Japanio, Koreio kaj malmulte da aliaj landoj, sed en tiu ĉi Kongreso parto- 
prenantoj venis el jenaj landoj: Bangladeŝo, Hindio, Cinio, Irano, Israelo, Japanio, 
Koreio, Mongolio, Nepalo, Pakistano, Srilanko, Taĝikio, Vjetnamio, do preskaŭ el 
ĉiuj landoj, kie ekzistas Esperanto-movado. 

Plej multe da kongresaj aliĝis el Japanio (86), tamen ankaŭ multaj el ili (21) ne 
venis. E1 Hindio 35 aliĝis, sed tre bedaŭrinde nur malmultaj hindiaj junuloj estis en 
la kongresejo. Male el Nepalo 28 aliĝis, kaj ili tre energie kaj june laboris kaj 
agadis en la kongresejo. Jam tradiciaj lnternaciaj Himalajaj Renkontiĝoj kaj la 4-a 
Azia Kongreso en 2005 antaŭenpuŝis la movadon. E1 Cinio 16 kaj el Pakistano 10 
aliĝis, sed pro vizo-problemo duono el Cinio kaj neniu el Pakistano (krom unu lo- 
ĝanta en Kanado) venis. Oni ne rajtas malhelpi pacamajn homojn agi por paco, sed 
la realo tion ne permesis. E1 ekster Azio venis 33 homoj. Dank’ al iliaj partoprenoj 
la kongreso estis pli internacia kaj certe profitis. 

La kongresejo estis Kunvena Centro de Nacia Instituto pri Mensa Sano kaj 
Neŭra Scienco. La haloj estis tre taŭgaj por nia kunveno kaj krome la koridoroj kaj 
spaco ekster la haloj estis tiel larĝaj, ke ni povis libere uzi tiujn kiel budejojn kaj eĉ 
kunvenejojn. Ciuj rajtis ĝui la bankedon, tagmanĝi kune kaj teumi dufoje po 30 
minutoj. Dank’ al la spaco kaj la libera tempo ni povis multe interamikiĝi. 

Nacia Vespero konsistis el belegaj tradiciaj dancoj fare de profesiaj dancistoj, 
kaj la internacia Arta Vespero el amatoraj kantoj, muzikoj, dancoj kaj aŭkcio fare 
de la partoprenantoj. Okazis fakkunsidoj (entute 33) de la fakaj, konversaciaj, artaj, 
politikaj, edukaj, lingvistikaj ĝis KAEM-aj. En la koridoro partoprenantoj ĝuis ja- 
panajn paperfaldarton, kaligrafion, abakon kaj surpoŝtkartan desegnadon. 

La Inaŭguron prezidis s-ro Hori Jasuo, sed la Fermon - s-ro Lee Jungk-kee, ĉar 
dum la kongreso elektiĝis nova prezidanto kaj novaj anoj de KAEM. En la Fermo 
mongola reprezentanto s-ro Enkhee Chimedtseren invitis la kongresanojn al la 6-a 
AK okazonta en junio 2010, kaj la nova prezidanto s-ro Lee laŭtvoĉe adresis sian 
laborplanon kaj deklaris la fermon de la kongreso. 

Poste de la 16-a ĝis la 22-a okazis du postkongresoj: unu al nordo kaj alia al 
sudo. Jen estas mia persona impreso: Mi ĝuis la renkontiĝojn. Povi foje renkonti 




unu la alian estas granda avantaĝo de esperantistoj. Inter fremdlandanoj malofte 
okazas re-renkontiĝo, sed inter esperantistoj tio estas tre ofta. Dum la lastaj 12 
monatoj mi renkontis Indu el Nepalo trifoje: dum la Himalaja Renkontiĝo en 
marto, dum la Jokohama UK en aŭgusto kaj ĉi-foje. Tiamaniere en Esperantujo es- 
tas oftaj renkontiĝoj. Tiuj donas al mi grandan ĝojon. 

Mi renkontis unuan fojon s-ron Zeiter Perera el Srilanko, s-ron Firdaus Sukurov 
el Taĝikio kaj s-ron Muhammad Mahbubul Huq el Bangladeŝo, kiujn mi konis per 
Interreto kiel verajn samideanojn, sed ĉi-fojaj renkontiĝoj kun ili donis al mi pli 
fortajn impresojn, naskinte en mi amikecon kaj solidarecon. En la kongresejo 
okazis tiaj renkontiĝoj tie kaj ĉi tie, kaj mi konstatis, ke tiaj estas la plej grandaj 
motoroj por progresigi la movadon. 

Gis 2010, kiam okazos la 6-a AK en Mongolio, ni nutru amikecon pere de 
poŝto kaj Interreto, kaj en la kongreso eksplodigu la ĝojon de renkontiĝoj. 

Fine mi dankas al LKK-anoj, kiuj klopodadis por la bela kaj sukcesa kongreso. 

Hori Jasuo (Japanio) 

LEĜPROPONO EN SVISLANDO FAVORE AL ESPERANTO 

La politike altnivela apogo al Esperanto: la Nobelpremia kandidatigo de UEA 
fare de svisaj parlamentanoj (novembro 2007) - havas tre pozitivajn sekvojn en 
Svislando. Aperis politikistoj kiuj deziris fari ion por Esperanto. Rezulte de pretiga 
kunlaboro inter Svisa Esperanto-Societo (ĉefe Mireille Grosjean) kaj la iniciatintoj, 
Esperanto povus ricevi plian subtenon, agnoskon je ŝtata nivelo. 

La 21-an de febmaro leĝpropono estis submetita en la kantono (ŝtato) de 
Neŭŝatelo kun subskribo de 27 parlamentanoj el diversaj partioj. La leĝpropono 
listigas interalie jenajn punktojn: ŝtatnivele informadi pri Esperanto, utiligi ĝin en 
diversaj oficialaj dokumentoj (tradukoj), en turismo loka (prospektoj), ebligi kaj 
subteni la instmadon de la lingvo laŭ nedeviga formo. 

Gazetara konferenco okazis en CDELI la 4-an de marto kun kelkaj el la 27 
deputitoj. Ceestis Mireille Grosjean, kunprezidantino, kaj Stefano Keller, sekre- 
tario de SES. 

(landa agado) 


DU GRANDAJ MALAVANTAĜOJ 

Tio okazis en la 19-a jarcento. Du judoj, ĝibulo kaj grandnazido, veturis per 
ŝipeto de Odeso al Istanbulo. Ciuj pasaĝeroj krom ili estis gojoj (= nejudoj). La 
grandnazulo, por kaŝi sian judecon, ne elbuŝigis eĉ unu vorton dum la tuta tago, 
kondutis plengoje kaj deflankiĝis de la ĝibulo, por ke tiu ne rekonu lian judecon. 
Vespere li iris al iu fora angulo de la ŝipo kaj trovis tie la ĝibulon. Tute senintence 
ili komencis interbabili, kaj tiam la grandnazulo, “malfermiĝinte”, diris: “Mi mal- 
kaŝos al vi sekreton, sed mi petas vin ne rakonti ĝin al la aliaj pasaĝeroj: mi estas 
judo.” Diris la ĝibulo: “Inter ni, ankaŭ mi malkaŝos al vi ion, sed bonvolu gardi la 
sekreton: mi estas ĝibulo!” 

juda anekdoto de Josef Shemer 

“DECIDITE-FARITE” 

(100 jaroj de la librejo “Esperaiito”) 

Precize antaŭ 100 jaroj en majo 1908 en Moskvo estis fondita librejo ĉe strato 
Tverskaja, 26. Cent paŝojn ĝis Moskva Universitato, cent paŝojn ĝis Kremlo, la 
nova librejo donis gravan avantaĝon por rapida evoluo de Esperanto. Ne nur en 
Moskvo. Ne nur en Rusio. La plej gravaj E-eldonejoj en Berlino kaj Parizo kun 
espero atendis mendojn el Moskvo por akumuliĝintaj librostokoj. 

La fondinto, Aleksandr Andrejeviĉ Saharov 
(1865-1942) estas enigma persono. Eĉ liaj fotoj estas 
raraĵo. Li ne havis familion. En la aĝo 42 jaroj li lasis 
bone salajratan postenon en la urbeto Ardatov de 
Simbirska gubernio por plene dediĉi sin al Esperanto. 
Saharov fondis la plej sukcesajn en Rusio E- 
entreprenojn, kiaj neniam ekzistis antaŭe, kaj kiaj 
neniam samnivele estis ripetataj poste. Oficiale 
registritaj en ŝtataj instancoj, Librejo kaj Eldonejo, 
revuo “La Ondo de Esperanto”, Instituto de 
Esperanto, paŝ-post-paŝe sukcese evoluis dum dek 
jaroj ĝis ilia tragika malapero post la Oktobra 
revolucio en 1917. Malgraŭ evidenta graveco, la 
nomo de Saharov ne ofte estas citata en diversaj 
prihistoriaj esploroj. Kial? Li mem respondas al tiu 
demando: “Ni povas multe labori por Esperanto, povas multe propagandi ĝin, 
aranĝi diversajn entreprenojn... sed neniam elstarigi nin...” Tiel li vivis, multe 
laboris (“Mi zorgis ĉefe pri liverado de la magazeno per la libroj kaj pri rilatoj kun 
diversaj institucioj - poŝto, polico, bankoj, doganejoj ktp.”), lasante la unuajn 
poziciojn al la plej talentaj junuloj. Sian heraklan laboron por Esperanto Saharov 
honeste esprimas nur en du vortoj: “Decidite-farite”. 

Aleksandr Saharov, ŝajne, estis senkonflikta homo. Ja post 1917, kiam li perdis 
ĉion: ejojn, entreprenojn, monon, li ne lasis Esperanton kaj ne okupis pozicion 
ofendiĝan aŭ malamikan. Junaj proletaj esperantistoj daŭre vaste uzis lian 
profesian sperton de eldonisto kaj instruisto. Tial mi volas oponi al beletra 
priskribo de ŝajnaj ambicioj de moskvaj esperantistoj gvidataj de A.Saharov en 
persekut-kampanjo kontraŭ A.Postnikov en romano de M.Bronŝtejn “10 tagoj de 
kapitano Postnikov”. 

Mi imagas iom alian bildon. Jen kion diras Saharov pri sia unua vizito al Sankt- 


Aleksandr SaRarov 


TZZettZHCOTSM 
vz esnTPKcez-HT/t 

ZSPZT/t-HTOSTO 

Peterburg: “Ni provincanoj iris al la kunveno por pliigi nian entuziasmon, sed 
foriris el ĝi kun malaj sentoj’’. Monduma nobelo en blankaj gantoj Aleksandr 
Postnikov. Kio por li estis Saharov, tiu parvenuo el iu ursa angulo, el tiu... ĉu 
Ardatov? Eble en provinco Saharov estis “strobilo”, sed ĉi tie, en la metropolo, 
similaj instruistoj de matematiko amase vagadas tra Nevskij, ĉasante panon. Alia 
situacio estis en Moskvo. Same kiel nun, antaŭ cent jaroj la loĝantaro de Moskvo 
konsistis je 80% el venintoj el provinco aŭ el aliaj landoj. Por ili Saharov estis “la 
sia”, unu el ili. 

Pacifisto, fervora adepto de demokratiaj liberoj, subtenanto de la instrno de Lev 
Tolstoj, Saharov estis absoluta antipodo de Postnikov, batala oficiro, kiu verŝis 
propran kaj fremdan sangon por la Cara Regno. 

Potenco de propraj entreprenoj, senambicia sinteno permesis al Saharov resti 
super la bataloj por gvidaj postenoj. Dum Postnikov estis devigata trakuri diversajn 
ŝtatajn instituciojn en serĉado de 100 rubloj por eldoni numeron de “Ruslanda 
Esperantisto”, Saharov nur dum la jaro 1910 vendis ĝis 100 000 ekz. de lernolibroj. 
La kvanto de abonantoj de “La Ondo de Esperanto” proksimiĝis al 2000. En la 
Librejo laboris 5 plene salajrataj oficistoj. Plensalajrata redaktoro de la revuo. 
Preskaŭ plene subtenata mone verkisto Devjatnin. Ses salajrataj instmistoj en la 
lnstituto de Esperanto, kiuj gvidis 14 gmpojn. Malfermo de Peterburgaj filioj de la 
Librejo kaj la Instituto. 

Nur la mondmilito de 1914 bremsis akceliĝantan kreskon de ĉiuj entreprenoj de 
Aleksandr Andrejeviĉ Saharov, kaj postaj revolucioj ilin plene pereigis. 

Mi opinias, ke en majo 1908 en nia lando estis fondita altprofesia E-Librejo, kaj 
tiu dato meritas esti akceptata kiel Tago de E-Libro en Rusio. 

Aleksandr Ŝevĉenko (Moskvo) 

NOVA POEMARO DE MIKAELO GIŜPLING 

La eldonejo “Impeto” aperigis novan libron “Vespere” de unu el la plej elstaraj 
E-poetoj Mikaelo Giŝpling, eksa moskvano, nuntempe loĝanta en Israelo. La libro 
estas jam lia kvara poemkolekto, antaŭe aperis “ 
harpo” (1999) kaj “Tie ĉi tie” (2003). En la nova 
libro estas prezentitaj originalaj poemoj de la 
aŭtoro kaj liaj tradukoj el la rusa kaj germana ling- 
voj. Specifan parton de la poemaro konsistigas “En 
la arta galerio” - ciklo el 10 versaĵoj, verkitaj laŭ 
pentraĵoj de la fama msa pejzaĝisto Isaak Levitan 
(ankaŭ la pentraĵoj mem estas presitaj kolore apud 
la koncernaj versaĵoj). Laŭ klarigoj de Mikaelo 
Giŝpling, legeblaj en la antaŭparolo, la versaĵoj 
“spegulas mian rilaton al la rusia naturo”. Laŭ mia 
opinio, la libro “Vespere” (same kiel aliaj libroj de 
Mikaelo Giŝpling) estas nepre leginda kaj havinda 
por ĉiuj ŝatantoj de poezio. 

Garik Kokolija (Moskvo) 


sisma zono” (1994), “Eola 


Mikaelo Giŝpling 

VESPERE 

“VOJAĜO EN E-LANDO” DENOVE LA PLEJ FURORA 

Per “Vojaĝo en Esperanto-lando” akademiano Boris Kolker fariĝis ĉampiono 
de la Esperanta libromerkato ankaŭ en la jaro 2007. Lia perfektiga kurso, kiu sam- 
tempe estas enkonduko en la Esperanto-kulturon, gajnis la unuan lokon jam en la 
sesa sinsekva jaro, kion sukcesis neniu alia libro dum tiuj pli ol 30 jaroj, dum kiuj 
la Libroservo de UEA aperigis furorlistojn de siaj vendoj. Ekde 2002 vendiĝis 
2568 ekz. de la libro de Kolker; el ili 295 pasintjare. 

Ci-kune aperas du listoj. Tiun de totalaj vendoj influas kvantaj mendoj de aliaj 
libroservoj. La alia listo dokumentas unuekzemplerajn vendojn al individuaj klien- 
toj poŝte aŭ surloke en Roterdamo. En la listo de ĉiuj vendoj estas 11 eldonaĵoj de 
UEA/TEJO; en tiu de unuopaj vendoj ili estas 8 el 20. La vendoj en la kongresa li- 
broservo estas enkalkulitaj en la statistiko de ĉiuj vendoj. 

La adresaro de Pasporta Servo, tradicia rivalo de Kolker, vendiĝis en 276 
ekzempleroj. La reeldono de “Vivo de Zamenhof’ de Edmond Privat en redakto de 
Ulrich Lins, kvankam aĉetebla nur ekde aŭgusto, atingis la trian lokon (245). Gin 
sekvas “Lingvo kaj popolo” de Humphrey Tonkin (232), kiu siavice staras ĉe la 
pinto de unuekzempleraj vendoj (44). Tre sukcesan lanĉon spertis la lernolibro de 
Stano Marĉek, “Esperanto per rekta me- 
todo” (179). Gi aperis ankaŭ en multaj 
aliaj lingvoj, el kiuj la japana eldono, evi- 
dente dank’ al la vendado en UK, sukcesis 
eniri la liston de totalaj vendoj. 

Car diskoj kutime ne atingas furorlis- 
tojn, estas notinde, ke la abund-enhava 
“Esperanto elektronike” eniris la grandan 
liston por la dua fojo kun 111 vendoj. Go- 
jiga estas ankaŭ la sukceso de la unua volumo de “Beletra Almanako”, kiu aperis 
sur la merkato fine de septembro sed malgraŭ malmulta tempo atingis la kvaran 
lokon ĉe unuopaj vendoj (34). 

La vendoj sumiĝis je 121 172 eŭroj. Kompare kun la bona jaro 2006 okazis 
malkresko de 12 747 eŭroj pro la tradicie malpli bona debito de la kongresa libros- 
ervo, kiam UK okazas ekster Eŭropo. Hazarde la vendosumo preskaŭ precize ega- 
las tiun en 2004, kiam la antaŭan fojon la UK okazis en Azio kaj la vendoj sumiĝis 
je 121 374 eŭroj. 

Entute la Libroservo de UEA vendis 2214 diversajn titolojn. Nur de 84 el ili es- 
tis venditaj pli ol 10 ekzempleroj kaj 1080 vendiĝis nur en unu ekzemplero, dum 
3306 titoloj allogis dum la jaro neniun klienton. 

Antaŭ la titoloj troviĝas kvanto de venditaj ekzempleroj. Per * estas notitaj el- 
donaĵo de UEA/TEJO. En la krampoj estas indikitaj aktualaj nerabatitaj vendopre- 
zoj en eŭroj ĉe la Libroservo de UEA. 

VENDOJ ENTUTE 

295 “Vojaĝo en Esperanto-lando”, B.Kolker * (18,00) 


Kruko post akcidento estas en 
malsanulejo. Kiam Baniko venas por 
viziti lin, li vidas grandegan karton 
kun la teksto “Resaniĝu rapidege!” 

Baniko: Ha, tiu karto estas gi- 
ganta. Kiu donis ĝin al vi? 

Kruko: La flegistinoj. 

(esperan to-anekdotoj) 

276 “Pasporta Servo”, listo de gastigantoj * (15,00) 

245 “Vivo de ZamenhofE.Privat * (9,00) 

232 “Lingvo kaj popolo”, H.Tonkin * (14,10) 

179 “Esperanto per rekta metodo”, S.Marĉek (8,10) 

138 “Afero de espero”, H.Goes * (9,00) 

137 “Saluton!” A.Childs-Mee * (10,80) 

113 “Internacia Kongresa Universitato 2007”, red. A.Wandel * (12,00) 

111 “Esperanto elektronike”, komputila DVD (9,00) 

109 “Gerda malaperis!”, C.Piron (5,70) 

99 “La Komuna Eŭropa Referenckadro”, div. aŭtoroj * (3,00) 

99 “Vikipedio -praktika manlibro”, red. Y.Nevelsteen (3,00) 

90 “Historio por malfermi estontecon”, div. aŭtoroj (15,00) 

89 “Pocket Esperanto Dictionary”, A.McLinen * (15,00) 

84 “Mil unuaj vortoj en Esperanto”, H.Amery (12,00) 

74 “Tyokusetuhou de manabu esuperanto nyuumon”, S.Marĉek (7,50) 

73 “Plena manlibro de Esperanta gramatiko”, B.Wennergren (27,00) 

72 “Japanio kalejdoskope”, div. aŭtoroj (5,40) 

66 “Faktoj kaj fantazioj”, M.Boulton * (13,80) 

55 “Konciza etimologia vortaro”, A.Cherpillod * (21,60) 

VENDOJ UNUOPAJ 

44 “Lingvo kaj popolo”, H.Tonkin * (14,10) 

43 “Pasporta Servo”, listo de gastigantoj * (15,00) 

40 “Plena manlibro de Esperanta gramatiko”, B.Wennergren (27,00) 

34 “Beletra Almanako 1” (10,50) 

33 “Vivo de Zamenhof’, E.Privat * (9,00) 

27 “Plena ilustrita vortaro de Esperanto 2005” (87,00) 

27 “Vojaĝo en Esperanto-lando”, B.Kolker * (18,00) 

26 “Esperanto per rekta metodo”, S.Marĉek (8,10) 

25 “Konciza etimologia vortaro”, A.Cherpillod * (21,60) 

25 “Afero de espero”, H.Goes* (9,00) 

24 “Informado praktike”, Z. van Dijk (15,00) 

22 “Biblio” (20,10) 

20 “Esperanto elektronike”, komputila DVD (9,00) 

20 “Vikipedio praktika manlibro”, red. Y.Nevelsteen (3,00) 

19 “Historio de Esperanto”, A.Korĵenkov (12,00) 

19 “Relativeco perbildoj”, W.Atkinson (9,30) 

19 “La Komuna Eŭropa Referenckadro”, div. aŭtoroj * (3,00) 

17 “La bona lingvo”, C.Piron (13,50) 

17 “2 paroladoj de Ivo Lapenna”, vol. V, KD (13,50) 

17 “Esperanto kaj lingva diverseco”, C.Hagege & F.Lo Jacomo * (2,70) 

Gazetaraj Komunikoj de UEA 

Dina 

Lukjanec 

Delonge mi vartis 
revon konigi la poezion 
de Dina Lukjanec al 
rusiaj esperantistoj. Ĉu 
ne estas konata? Laŭ 



miaj scioj ne estas - 
krom kelkaj 

"Orakantaj” poemoj. Eĉ 
la generacio 
esperantista, sekvanta 
post la mia, t.e. 40-45-jaruIoj, nebule imagas la revan kajfajnan, batalvokan kaj 
delikatan mondon de la poetino. Loĝante dum jardekoj en malproksima, eĉ 
eksterlanda urbo Almati, Dina plu kreadis brilajn poeziaĵojn kaj kantojn, sed ŝiaj 
verkoj iĝis konataj nurpor eta rondo de amikoj. 

Post longtempaj miaj admonoj ŝi kuraĝis prezenti siajn verkojn al pli vasta 
publiko. Kompilante nun poemlibreton de Dina Lukjanec, espereble, iom poste 
eldonotan, mi ŝatus reklami ĝin per kelkaj poeziaĵoj, verkitaj en diversaj jaroj. 

Mikaelo Bronŝtejn 


* * * 

Ne rigardu min ne aprobante, 

Kaj ne insultu forte Esperante, - 
Ja mi scias, ke ĉi lingvon vi admiras, 

Sed paroli Interlingve mi deziras. 

Kaj ne pensu, ke Okcidental’ 

Estas nura mia ideal’, - 
Diros mi al vi konfide, 

Ke mi parolas ankaŭ Ide. 

Pardonu min - tio ĉi ne estas fin’. 

Ne rezervu longe mian preton, 

Kaj traduku mian vi rideton. 

Cu ekzistas la tradukoj por silento 
Kaj paroloj de 1’ aŭtuna vento? 

Cu bezonas lingvon la rigard’ 

Kaj de la amanta koro ard’? 

Do ne estu primitiva - 
Cio taŭgas en la vivo, 

Se la anim’ ion havas por esprim’. 

* * * 

Se vi povas, do kun ĉiuj estu por, 
Kion sentas vi - ne diru, 

Kaj ne gravas, ke sopiras via kor’ - 
Gi sopini. 

Se vi timas, ke faligos vin la frap’, 
Ne insistu, ke vi pravas, 

Kaj ne gravas, kion pensis via kap’, 
Jes, ne gravas. 

Kaj se forte vin interne ĝenas ord’, 
Kaj vi revas pri libero, 

Do ne gravas, ke atendas vin la mort’ 
Pro la vero. 

* * * 

Tremanta stel’ ne falu de 1’ ĉielo, 

Por mi terura estos via fin’. 

Ne lasu min enui en malhelo - 
Nur via lum’ varmigi povas min. 

En mondo ĉi ĝojigas min nenio, 
Ja luktas ĉiam bono kaj malbon’. 
Mi devas scii ke ekzistas io, 

Sen kio viv’ malplena estas son’. 

Mi vidas vin, kaj sango mia bolas, 
Finbrulos vi - pereos mi sen cel’. 

Do estu kaj trembrilu, se vi volas, 
Trembrilu, sed ne falu de T ĉiel’. 

Falas la neĝo 

Falas la neĝo trankvila kaj hela, 

Kaj universo vastiĝas sen lim’. 

Vivas Eterno kaj Amo plej bela 
En la anim’, 

en la anim’. 

Tio signifas, ke reĝas Spirito - 
Kunas la Ter’ kaj Cielo en preĝ’, 
Kaj ne necesas kaŝitaj militoj - 
Falas la neĝ’, 

falas la neĝ’! 

Falas la neĝ’ post fenestro sencele, 
Estas agrable troviĝi en flug’... 
Vere, mi devas iame degeli, 

Kaj vivi plu, 

kaj vivi plu. 

Tio signifas, ke malgraŭ degelo, 
Cio en mondon revenos laŭ leĝ’. 
Kaj por Eterno kaj Amo plej bela 
Falas la neĝ’, 

falas la neĝ’! 


Mikaelo Bronŝtejn 

Elpensita amo 

(dek du poemetoj por ***) 

Skribaĵ’ sur la vizitkarto 

Vi tre plaĉas al mi - estas vero. 

Sama vero, ke vi flugas for. 

Tamen mi kun sincero 
diru, ke ja protektos memor’ 

la dancadon kun ardo, 
ĝojon de la rigardo, 
revojn kun iluzi’... 

Koran dankon al vi! 

23.08.07 


Eble 

Eble, serĉanta inspiron, 
sonĝas mi nun al subten’ de 
vi, kiu folan admiron 
vekas en mi ekstermende. 

Eble, impetas koncentre 
mi por kompreni vin, kaj ne 
palpi la vojon necerte 
per meditad’ tutsemajne. 

Eble... sed venas la fido, 
kiu entempe ne feblas, 
ke ne tro foras revido, 
ke en la viv’ ĉio eblas. 

05.09.07 

Via voĉo 

Mi kredas, ke mi vin bezonas - 
sed kial? 

Nur via voĉo milde sonas 
en mia 

eventoriĉa viv’ necerta 
kaj en la 

matura koro, ami sperta - 
sed sen la 

sincera vorto ĝustesona - 
velkanta... 

do mi vin dankas, mia bona, 
elkanta! 

09.09.07 

La vortoj 

La vort’, metita ĝustaloke, 
efikas pli ol la hazarda. 

Ĉu sonas voke aŭ provoke 
la vort’ de 1’ enamiĝo tarda? 

Ĉu en la sonĝ’ almenaŭ foje 
vi rememoras min? Apenaŭ... 
Vortumus mi eĉ jelpe, boje, 
se trovus tion pli konvena 

por komprenigi mian senton 
al vi... al mi - unuavice, 
ĉar mi hezitas kaj pmdenton 
alvokas damne kaj malice. 

La vortojn trovi. L’ pensojn formi. 
Alie 1’ viv’ ne bonas por mi. 

10.09.07 

Pluva bluso 

Mi estas for 

de pmdentaj decidoj pri ia ekag’, 

vanuas el kor’ 

la deziro kompreni, ke daŭras la tag’, 
kaj vea venen’ 

plenigas bobele pokalon de 1’ sort’, 

kaj sonas en splen’ 

senpasia despero de blusa akord’. 

Revenu vi home, vizie, fantome, 
revenu en tuto eĉ nur por minuto 
kaj restu kun mi! 

Amata senfine, plej ĉarma virine - 
en festoj, en plagoj, dum noktoj, dum tagoj 
delekto por trista anim’... 

Fluas la pluv’, 

gutoj lense grandigas ombregojn de 1’ nokt’ - 
jen estas la pmv’, 

ke ne lasos min jam la kutima sufok’ 
de larma real’ - 

same lense en larmoj grandiĝas vizi’ - 
ebriiga fatal’ 

tute dronas en bluso kun penso pri vi. 

Apem senbme, mirakle kaj flue 
sur nuba podio por la melodio, 
porblusa paŝad’. 

A1 rev’ efemera, glimante malvera, 
loganta nin fore, tentanta amore, 
nin blusas la pad’... 

Cedas mallum’ - 

nuban tukon je flikoj disŝiris la vent’, 
telere la lun’ 

ŝvebas inter la flikoj de mia pmdent’, 
kaj kreas gitar’ 

purajn sonojn post sombre sopira obtuz’. 

Trankviliĝas mi, ĉar 

eĉ se vi ne revenos, plu daŭros la blus’. 

nov. 06-sept. 07 

Preskaŭ invito 

Mi iĝos iam sobrul’, 
tedema avaĉo, 
knarvoĉe pri morboj miaj 
mi plendos dum nia kun’, - 

sed ardon de mia brul’ 
aprobas dume la aĝo, 
kaj ridas okuloj viaj, 
responde al miaj nun! 

Plu daŭras iriza ir’ - 
aŭroroj septembraj 
naskiĝas en bunt’ kolora, 
en fora arbara ben’, 
kaj pli ol plenaĝa vir’ 
pri siaj plagoj portempaj 
forgesas kun juno kora, 
revante pri via ven’. 

Juvele pretas por vi 
manpleno da prunoj, 
sincera regalo, predo 
de mia ĝardena vag’, 
kaj, malgraŭ ies envi’, 
ni ambaŭ restadas junaj 
ĉe nia senzorga kredo 
pri 1’ suno de nova tag’. 

14.09.07 

Amplitudo 

Amplitudo de miaj pensoj 
foje saltas ekster konscion, 
aludante pri la atencoj 
de 1’ racio ricevi ĉion. 

Sen apudo, en pensa nudo 
ne medito - traviv’ ektrema... 
Vidu, estas ĝi amplitudo - 
do, nature, - pensad’ ekstrema. 

25.09.07 


Envio 

Mi prenas liniilon kaj surmape 
mezuras la distancon inter ni, - 
ĝi estas kurta, - deksep centimetroj 
Cu kredi tion? Satus la anim’, 
sed sobra penso frapas jam enkape, 
ke 1’ tuta lando estas... 

Sen komentoj 



mi vidas gmojn flugi al la sudo, 
mi vidas nubojn flugi al la sudo, 
la sudon celas blanka spur’ avia, 
kaj mi envias... 

27.09.07 

Papilia aŭtun’ 

Papilia aŭtun’. 

La aero plenplenas je revoj. 

Adiaŭas anseroj - 

kojno flugas al sud’ super mi. 

Kaj hezitas mi nun 
inter miaj preferoj kaj devoj, 
inter vero kaj vero, - 
la realo kaj la iluzi’. 

Ion kaŝas maten’. 

Savas min konifera arbar’ de 

turmentiĝ’ triviala 

per amika humida brakum’. 

Mi liberas, kaj sen 
konsekvencapensad’, malsingarde, 
sen serĉado kiala 
simple paŝas al fora eklum’. 

Cu naskiĝas la ver’ - 
absoluta, senduba, difina - 
en senzorga paŝado, 
en la pina kaj muska ekspir’? 

Min alvokas sincer’ 
de 1’ malkaŝa rigardo virina, 
kaj forestas la pado, 
kiu gvidus al saĝa elir’. 

29.09.07 

Vespera saluto 

Venas vesper’ 
kun tristo. 

Mia esper’ - 
en disto. 

Vastas la Ter’, 
la lando... 

Gravas la ver’: 
ĉe 1’ rando 

norda nun mi 
ekrevas, 
ke sude vi 
nun levas 
glason da vin’ 
je mia 

stranga destin’ 
ebria. 

Do ankaŭ mi 
englutu 

brandon kaj vin 
salritu 

en via varm’, 
elkora, 

ho mia ĉarm’, - 
aj, fora! 

06.10.07 

La portreto 

L’ okuloj en via portret’ 

depende de la sunekbrilo 

jen montras la grizon de ekmaltrankvilo, 

jen bluon de via kviet’. 

Kaj pensas mi en embaras’ 
pri la diferenco mistera: 
ĉu en maltrankvil’ aŭ kvieto ekstera 
enestas bonŝanca okaz’? 

Agordas mi spiron de 1’ sent’ 

kun la itinero de 1’ suno 

por diri la vortojn, plej gravajn en nuno, 

dum tiu konvena moment’. 

Sed pace rondiras la sun’ 

sen kredi al ver’ Galilea, 

kaj fuĝas de mi la moment’ malobea 

al la sunsubira katun’. 

Do kun senrezrdta envi’ 
mi vane baraktas en reto... 
ja antaŭ mi estas nur via portreto - 
la muta fantomo de vi. 

09.10.2007 

Elpcnsita amo 

Venis senatende 
elpensita am’ kaj 
tristo ekstermende, 
helaj revoj ankaŭ 
volvis min inunde, 
en la sentokirlo... 

Gojis mi dumlunde 
pro la am-akiro. 

Amo neĉasita, 
ĉasta babilado, 
post ekzist’ ermita 
fajro kaj elan’, do 
sentojn el la fundo 
levis mia koro 
ĝis agrabla vundo - 
ĝuo kaj doloro. 

Mi eĉ ne rimarkis, 
ne avertis saĝo, 
ke la amo mankis 
en la elpensaĵo. 

Mi en la inundo 
dronis malsingarde 
ĝis la fin’ de lundo, 
kaj elplonĝis marde. 

Per revelacio 
la destin’ min benis - 
enamiĝo mia 
tro rapide venis 
al la adiaŭo 
kun grinceto denta, 
post trompita ravo, 
ĝojo pormomenta. 

Gis, adiaŭ, kara 
elpensita amo! 

Dolĉa kaj amara 
estis via flamo. 

Sed la kor’ sufloras: 

- Havas vi bontrovon - 
elpensaĵ’ jam foras, 
do - elpensu novan. 
okt. 07 

